El Decret 30/2015, de 3 de març, pel qual s'aprova el catàleg d'activitats i centres obligats a adoptar mesures d'autoprotecció i es fixa el contingut d'aquestes mesures, determina, entre d'altres aspectes, el catàleg i tipus de centres obligats a disposar d'un pla d'autoprotecció.
Entre aquestes activitats, l'annex I, epígraf A, lletra j), apartat 1 del Decret 30/2015, de 3 de març esmentat, determina que estan obligats a realitzar un pla d'autoprotecció aquelles activitats en espais delimitats amb un nombre d'assistents i participants previstos igual o superior a 5.000 persones.
Si bé dintre d'aquesta categoria genèrica s'entenen incloses les activitats de càmping, atesa l'especial vulnerabilitat en la qual es veuen afectats alguns d'aquests càmpings, tenint en compte la zona en què estan ubicats aquests espais, tal com s'ha detectat en les últimes dècades, es considera necessari incloure de forma específica aquest tipus d'activitats en el catàleg d'activitats i centres obligats a adoptar mesures d'autoprotecció del dit Decret 30/2015, de 3 de març.
L'article 41 del Decret 159/2012, de 20 de novembre, d'establiments d'allotjament turístic i d'habitatges d'ús turístic, disposa que els càmpings ubicats en zones de risc, especialment en les de risc d'inundacions, han d'adoptar estratègies d'autoprotecció que disposin les mesures adients que permetin a l'establiment l'exercici de l'activitat amb les adequades garanties de seguretat, en el marc de la normativa catalana d'autoprotecció.
Els articles 3.2 i 16.a) del Decret 30/2015, de 3 de març, estableixen que mitjançant resolució del director general de Protecció Civil es poden incloure dins l'àmbit d'aplicació de l'epígraf A de l'annex I del dit Decret, i atesos els criteris de l'annex VIII, noves activitats, instal·lacions o dependències que presentin un risc especial.
L'annex VIII del Decret 30/2015, de 3 de març, disposa com un dels criteris genèrics que cal tenir en compte a l'hora d'incloure les activitats en l'annex I, que es tracti d'elements vulnerables i molt vulnerables ubicats a les zones de risc definides pels plans elaborats per la Generalitat, d'acord amb la naturalesa de cada risc.
Atès que dels plans especials d'emergències de Catalunya, tant per inundacions com per incendis forestals i del sector químic (aprovades les seves revisions pels acords del Govern de 10 de febrer de 2015, 21 d'octubre de 2014 i 3 de març de 2015, respectivament), es desprèn la vulnerabilitat d'aquests elements;
D'acord amb tot el que s'ha exposat i de conformitat amb les funcions que m'atribueixen els articles 3.2 i 16.a) del Decret 30/2015, de 3 de març, pel qual s'aprova el catàleg d'activitats i centres obligats a adoptar mesures d'autoprotecció i es fixa el contingut d'aquestes mesures,
Incloure en el Catàleg d'activitats i centres d'interès per a la protecció civil de Catalunya, establert a l'epígraf A de l'annex I del Decret 30/2015, de 3 de març, les activitats de càmping següents:
Instal·lacions de càmping amb una capacitat igual o superior a 5.000 persones.
Instal·lacions de càmping ubicades en zona de risc greu d'inundació (zones inundables per períodes de retorn de 500 anys o per criteris geomorfològics, com també les zones afectades per cons de dejecció).
Instal·lacions de càmping ubicades en zona de risc greu d'incendi forestal (ubicades a menys de 500 m de massa forestal).
Instal·lacions de càmping ubicades en zona de risc químic (zona d'intervenció).
Aquesta Resolució produeix efectes l'endemà de la seva publicació al Diari Oficial de la Generalitat de Catalunya.
Director general de Protecció Civil